CELEX: 52020PC0017
Language: el
Date: 2020-01-17
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή τρίτη σύνοδο της Επιτροπής για τις ναρκωτικές ουσίες σχετικά με μια προσθήκη στον κατάλογο ουσιών του πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.1.2020
            COM(2020) 17 final
            2020/0007(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή τρίτη σύνοδο της Επιτροπής για τις ναρκωτικές ουσίες σχετικά με μια προσθήκη στον κατάλογο ουσιών του πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Επιτροπή για τις ναρκωτικές ουσίες (CND) όσον αφορά την προβλεπόμενη έγκριση αλλαγών στους πίνακες της σύμβασης των Ηνωμένων Εθνών (ΗΕ) κατά της παράνομης διακίνησης ναρκωτικών φαρμάκων και ψυχοτρόπων ουσιών του 1988, με βάση τις συστάσεις του Διεθνούς Οργάνου Ελέγχου Ναρκωτικών (INCB).
            
            
               2.Πλαίσιο της πρότασης
            
            
               2.1.Η σύμβαση των Ηνωμένων Εθνών (HE) κατά της παράνομης διακίνησης ναρκωτικών φαρμάκων και ψυχοτρόπων ουσιών του 1988
            
            
               Η σύμβαση των Ηνωμένων Εθνών (ΗΕ) κατά της παράνομης διακίνησης ναρκωτικών φαρμάκων και ψυχοτρόπων ουσιών του 1988 («η σύμβαση») αποσκοπεί στην προώθηση της συνεργασίας μεταξύ των μερών ώστε να μπορούν να αντιμετωπίζουν αποτελεσματικότερα τις διάφορες διεθνείς πτυχές της παράνομης διακίνησης ναρκωτικών φαρμάκων και ψυχοτρόπων ουσιών. Κατά την εκπλήρωση των υποχρεώσεών τους βάσει της σύμβασης, τα μέρη λαμβάνουν τα αναγκαία μέτρα, συμπεριλαμβανομένων νομοθετικών και διοικητικών μέτρων, σύμφωνα με τις θεμελιώδεις διατάξεις των αντίστοιχων εθνικών νομοθετικών συστημάτων τους. Η σύμβαση άρχισε να ισχύει την 11η Νοεμβρίου 1990. Η ΕΕ
                  1
                και τα κράτη μέλη της είναι μέρη της σύμβασης. 
            
            
               2.2.Η επιτροπή για τις ναρκωτικές ουσίες (CND)
            
            
               Η CND είναι επιτροπή του Οικονομικού και Κοινωνικού Συμβουλίου των Ηνωμένων Εθνών (ECOSOC) και τα καθήκοντα και οι εξουσίες της ορίζονται, μεταξύ άλλων, στη σύμβαση. Αποτελείται από 53 κράτη μέλη των Ηνωμένων Εθνών, τα οποία έχουν εκλεγεί από το ECOSOC. Επί του παρόντος 13 κράτη μέλη
                  2
               της ΕΕ είναι μέλη της CND με δικαίωμα ψήφου. Η Ένωση έχει καθεστώς παρατηρητή στην CND.
            
            
               Η CND, λαμβάνοντας υπόψη τις παρατηρήσεις που υποβάλλουν τα μέρη, καθώς και τις παρατηρήσεις και συστάσεις του INCB, η αξιολόγηση του οποίου είναι καθοριστική όσον αφορά επιστημονικά θέματα, και λαμβάνοντας επίσης δεόντως υπόψη τυχόν άλλους σχετικούς παράγοντες, μπορεί να αποφασίσει με πλειοψηφία δύο τρίτων των μελών της να καταχωρίσει μια ουσία στους πίνακες της σύμβασης.
            
            
               2.3.Η προβλεπόμενη πράξη της επιτροπής για τις ναρκωτικές ουσίες (CND)
            
            
               Μεταξύ 2 και 6 Μαρτίου 2020, κατά την εξηκοστή τρίτη σύνοδό της, η CND πρόκειται να εκδώσει απόφαση καταχώρισης σχετικά με την προσθήκη ουσίας στους πίνακες της σύμβασης («η προβλεπόμενη πράξη»), και συγκεκριμένα του α-φαινυλακετοξικού μεθυλεστέρα (MAPA) .
            
            
               Σκοπός της προβλεπόμενης πράξης είναι να καταχωριστεί ο α-φαινυλακετοξικός μεθυλεστέρας (MAPA) στον πίνακα των καταχωρισμένων ουσιών της σύμβασης προκειμένου να απαιτηθεί από τις χώρες να εφαρμόζουν μέτρα για τον έλεγχο και την παρακολούθηση της νόμιμης διακίνησης του  α-φαινυλακετοξικού μεθυλεστέρα (MAPA), ως ουσιαστικό μέσο πρόληψης κάθε παρεκτροπής.
            
            
               Σύμφωνα με τη σύμβαση, οι αποφάσεις της CND καθίστανται δεσμευτικές, εκτός εάν ένα μέρος έχει υποβάλει την απόφαση προς επανεξέταση στο ECOSOC εντός της ισχύουσας προθεσμίας
                  3
               . Εν προκειμένω, οι αποφάσεις του ECOSOC είναι οριστικές. Οι προβλεπόμενες πράξεις καθίστανται δεσμευτικές για τα μέρη σύμφωνα με το άρθρο 12 της σύμβασης, το οποίο προβλέπει τα ακόλουθα στις σχετικές διατάξεις του:
            
            
               «Οποιαδήποτε απόφαση της Επιτροπής, που έχει ληφθεί σύμφωνα με το Άρθρο αυτό, θα ανακοινώνεται από τον Γενικό Γραμματέα προς όλα τα Κράτη και άλλους οργανισμούς, που είναι ή έχουν το δικαίωμα να γίνουν Μέρη στη Σύμβαση αυτή, και προς το Όργανο.  Η απόφαση αυτή θα αποκτήσει πλήρη ισχύ αναφορικά με κάθε Μέρος, 180 ημέρες μετά από την ημερομηνία της ανακοίνωσης αυτής.
            
            
               Οι αποφάσεις της επιτροπής, που έχουν ληφθεί σύμφωνα με το άρθρο αυτό, θα υπόκεινται σε αναθεώρηση από το Συμβούλιο ύστερα από αίτηση οποιουδήποτε Μέρους, η οποία θα υποβάλλεται μέσα σε 180 ημέρες από την ημερομηνία ανακοίνωσης της απόφασης. Η αίτηση για αναθεώρηση θα αποστέλλεται στο Γενικό Γραμματέα μαζί με όλες τις σχετικές πληροφορίες, επί των οποίων βασίζεται η αίτηση για αναθεώρηση.
            
            
               Ο Γενικός Γραμματέας θα διαβιβάζει αντίγραφα της αίτησης για αναθεώρηση και τις σχετικές πληροφορίες στην Επιτροπή, στο Όργανο και σε όλα τα Μέρη, καλώντας τα να υποβάλουν τις παρατηρήσεις τους μέσα σε 90 ημέρες. Όλες οι παρατηρήσεις που θα ληφθούν θα υποβληθούν για εξέταση στο Συμβούλιο.
            
            
               Το Συμβούλιο μπορεί να εγκρίνει ή να ανατρέψει την απόφαση της Επιτροπής.  Η απόφαση του Συμβουλίου θα γνωστοποιείται προς όλα τα Κράτη και τους άλλους οργανισμούς που είναι ή έχουν το δικαίωμα να γίνουν μέρη στη Σύμβαση, στην Επιτροπή και στο Όργανο.»
            
            
               3.Θέση που πρέπει να ληφθεί εξ ονόματος της Ένωσης
            
            
               Στις 15 Νοεμβρίου 2019 η Επιτροπή ενημερώθηκε ότι το INCB συνιστά την προσθήκη μίας ουσίας, και συγκεκριμένα του α-φαινυλακετοξικού μεθυλεστέρα (MAPA) στον πίνακα I της σύμβασης. 
            
         
         
            
               Σύμφωνα με την αξιολόγηση του INCB, ο α-φαινυλακετοξικός μεθυλεστέρας (MAPA) χρησιμοποιείται συχνά στην παράνομη παρασκευή αμφεταμίνης και μεθαμφεταμίνης. Υπάρχουν στοιχεία που αποδεικνύουν ότι ο όγκος και η έκταση της παράνομης παρασκευής των εν λόγω ναρκωτικών φαρμάκων και ψυχοτρόπων ουσιών δημιουργούν σοβαρά προβλήματα δημόσιας υγείας ή σοβαρά κοινωνικά προβλήματα, ώστε να δικαιολογείται η υπαγωγή των εν λόγω ουσιών σε διεθνή έλεγχο. Επιπλέον, δεν υπάρχει γνωστή νόμιμη χρήση του α-φαινυλακετοξικού μεθυλεστέρα (MAPA), εκτός από μικρά ποσά για έρευνα, ανάπτυξη και εργαστηριακή ανάλυση.
            
            
               Η παράνομη παρασκευή αμφεταμίνης και μεθαμφεταμίνης αποτελεί σοβαρό πρόβλημα στην Ένωση. Τα εν λόγω ναρκωτικά φάρμακα και οι ψυχοτρόποι ουσίες που παρασκευάζονται παράνομα προκαλούν σοβαρά προβλήματα δημόσιας υγείας και σοβαρά κοινωνικά προβλήματα στην Ένωση. Επιπλέον, ομάδες οργανωμένου εγκλήματος στην Ένωση εξάγουν παράνομα αυτά τα ναρκωτικά φάρμακα και τις ψυχοτρόπους ουσίες σε τρίτες χώρες.
            
            
               Σημειωτέον ότι η Επιτροπή βρίσκεται επί του παρόντος, παράλληλα, σε διαδικασία εκπόνησης κατ’ εξουσιοδότηση κανονισμού για την προσθήκη ορισμένων ουσιών, συμπεριλαμβανομένου του α-φαινυλακετοξικού μεθυλεστέρα (MAPA), στο παράρτημα 1 του κανονισμού (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, περί των προδρόμων ουσιών των ναρκωτικών  και στο παράρτημα του κανονισμού (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου πρόδρομων ουσιών ναρκωτικών μεταξύ της Ένωσης και τρίτων χωρών, κατόπιν συζητήσεων στην ομάδα εμπειρογνωμόνων της ΕΕ περί των προδρόμων ουσιών των ναρκωτικών τον Μάιο του 2019. 
                  4
               
            
            
               Συνεπώς, τα κράτη μέλη της Ένωσης θα πρέπει να εκφράσουν τη θέση τους στην CND υπέρ της προσθήκης του α-φαινυλακετοξικού μεθυλεστέρα  (MAPA) στον πίνακα I της σύμβασης.
            
            
               Οι αλλαγές στους πίνακες της σύμβασης έχουν άμεσο αντίκτυπο στο πεδίο εφαρμογής του ενωσιακού δικαίου στον τομέα του ελέγχου των προδρόμων ουσιών των ναρκωτικών, καθώς οι ουσίες που προστίθενται στους πίνακες της σύμβασης πρέπει να ενσωματωθούν στο ενωσιακό δίκαιο. Η Επιτροπή εξουσιοδοτήθηκε να εκδίδει κατ’ εξουσιοδότηση πράξεις για τον σκοπό αυτό.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το εάν η Ένωση είναι μέλος του σχετικού οργάνου ή μέρος της συμφωνίας
                  5
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  6
               .
            
            
               4.1.2.Εφαρμογή στην προκείμενη περίπτωση
            
            
               Η Επιτροπή για τις ναρκωτικές ουσίες (CND) είναι όργανο που έχει συσταθεί από συμφωνία, ήτοι από τη σύμβαση των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών.
            
            
               Οι πράξεις τις οποίες  καλείται να εκδώσει η Επιτροπή για τις ναρκωτικές ουσίες (CND) είναι πράξεις που παράγουν έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 12 της  σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών. Η προβλεπόμενη πράξη παράγει έννομα αποτελέσματα και επηρεάζει καθοριστικά το περιεχόμενο της νομοθεσίας της ΕΕ, και συγκεκριμένα: τον κανονισμό (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου πρόδρομων ουσιών ναρκωτικών μεταξύ της Ένωσης και τρίτων χωρών και τον κανονισμό (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, περί των προδρόμων ουσιών των ναρκωτικών. Αυτό συμβαίνει γιατί οι αλλαγές στους πίνακες της σύμβασης έχουν άμεσο αντίκτυπο στο πεδίο εφαρμογής του ενωσιακού δικαίου στον τομέα του ελέγχου των προδρόμων ουσιών των ναρκωτικών, καθώς οι ουσίες που προστίθενται στους πίνακες της σύμβασης πρέπει να ενσωματωθούν στο ενωσιακό δίκαιο.
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
               4.2.2.Εφαρμογή στην προκείμενη περίπτωση
            
         
         
            
               Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 της Συνθήκης για τη λειτουργία της Ευρωπαϊκής Ένωσης.
            
            
               4.3.Συμπέρασμα
            
            
               Το άρθρο 207 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσίευση της προβλεπόμενης πράξης
            
            
               Δεδομένου ότι η πράξη της Επιτροπής για τις ναρκωτικές ουσίες θα τροποποιήσει τους πίνακες της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών, κρίνεται σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έγκρισή της.
            
            
            
               2020/0007 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή τρίτη σύνοδο της Επιτροπής για τις ναρκωτικές ουσίες σχετικά με μια προσθήκη στον κατάλογο ουσιών του πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών του 1988 («η σύμβαση») τέθηκε σε ισχύ την 11η Νοεμβρίου 1990 και συνήφθη εξ ονόματος της Ευρωπαϊκής Οικονομικής Κοινότητας με την απόφαση 90/611/ΕΟΚ του Συμβουλίου
                  7
                . 
            
            
               (2)Σύμφωνα με το άρθρο 12 παράγραφοι 2 έως 7 της σύμβασης, είναι δυνατή η προσθήκη ουσιών στους πίνακες της σύμβασης, όπου παρατίθενται οι πρόδρομες ουσίες των ναρκωτικών. 
            
            
               (3)Η Επιτροπή για τις ναρκωτικές ουσίες θα πρέπει, στην εξηκοστή τρίτη σύνοδό της, η οποία θα πραγματοποιηθεί από τις 2 έως τις 6 Μαρτίου 2020 στη Βιέννη, να λάβει απόφαση σχετικά με την προσθήκη μίας νέας ουσίας στους πίνακες της σύμβασης.
            
            
               (4)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στην Επιτροπή για τις ναρκωτικές ουσίες, δεδομένου ότι οι απόφαση θα είναι δεσμευτική για την Ένωση και θα μπορεί να επηρεάζει με καθοριστικό τρόπο το περιεχόμενο του ενωσιακού δικαίου, και συγκεκριμένα τον κανονισμό (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου πρόδρομων ουσιών ναρκωτικών μεταξύ της Ένωσης και τρίτων χωρών
                  8
                και τον κανονισμό (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, περί των προδρόμων ουσιών των ναρκωτικών
                  9
               .
            
            
               (5)Σύμφωνα με την αξιολόγηση του Διεθνούς Οργάνου Ελέγχου Ναρκωτικών, η ουσία α-φαινυλακετοξικός μεθυλεστέρας (MAPA) χρησιμοποιείται συχνά για την παράνομη παρασκευή αμφεταμίνης και μεθαμφεταμίνης. Υπάρχουν στοιχεία που αποδεικνύουν ότι ο όγκος και η έκταση της παράνομης παρασκευής των εν λόγω ναρκωτικών φαρμάκων και ψυχοτρόπων ουσιών δημιουργούν σοβαρά προβλήματα δημόσιας υγείας ή σοβαρά κοινωνικά προβλήματα, ώστε να δικαιολογείται η υπαγωγή των εν λόγω ουσιών σε διεθνή έλεγχο. Η παράνομη παρασκευή αμφεταμίνης και μεθαμφεταμίνης προκαλεί σοβαρά προβλήματα δημόσιας υγείας και σοβαρά κοινωνικά προβλήματα στην Ένωση. Τα περιστατικά διακίνησης αφορούν ολοένα και μεγαλύτερες ποσότητες α-φαινυλακετοξικού μεθυλεστέρα (MAPA) και παρουσιάζονται συχνότερα, οι δε ομάδες του οργανωμένου εγκλήματος στην Ένωση εξάγουν επίσης παράνομα αμφεταμίνη και μεθαμφεταμίνη σε τρίτες χώρες.
            
         
         
            
               (6)Η θέση της Ένωσης πρέπει να εκφραστεί από τα κράτη μέλη της Ένωσης που είναι μέλη της Επιτροπής για τις ναρκωτικές ουσίες.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην εξηκοστή τρίτη σύνοδο της Επιτροπής για τις ναρκωτικές ουσίες είναι η ακόλουθη:
            
            
               ο α-φαινυλακετοξικός μεθυλεστέρας (MAPA) πρέπει να συμπεριληφθεί στον πίνακα I της σύμβασης.
            
            
               Άρθρο 2
            
            
               Η θέση που αναφέρεται στο άρθρο 1 θα εκφραστεί από τα κράτη μέλη της Ένωσης που είναι μέλη της Επιτροπής για τις ναρκωτικές ουσίες.
            
            
               Άρθρο 3
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Απόφαση του Συμβουλίου, της 22ας Οκτωβρίου 1990, σχετικά με τη σύναψη, εξ ονόματος της Ευρωπαϊκής Οικονομικής Κοινότητας, της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών (ΕΕ L 326 της 24.11.1990, σ. 56).
               
               
                  
                     (2)
                  
                        Αυστρία, Βέλγιο, Κροατία, Τσεχική Δημοκρατία, Γαλλία, Γερμανία, Ουγγαρία, Ιταλία, Κάτω Χώρες, Πολωνία, Ισπανία, Σουηδία και Ηνωμένο Βασίλειο. Η ιδιότητα μέλους του Ηνωμένου Βασιλείου της ΕΕ υπόκειται σε αλλαγές λόγω του αιτήματος του Ηνωμένου Βασιλείου να αποχωρήσει από την ΕΕ.
               
               
                  
                     (3)
                  
                        Άρθρο 12 παράγραφος 7 της σύμβασης των Ηνωμένων Εθνών του 1988.
               
               
                  
                     (4)
                  
                        Κανονισμός (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου πρόδρομων ουσιών ναρκωτικών μεταξύ της Ένωσης και τρίτων χωρών (ΕΕ L 22 της 26.1.2005, σ. 1) και κανονισμός (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, περί των προδρόμων ουσιών των ναρκωτικών (ΕΕ L 47 της 18.2.2004, σ. 1).
               
               
                  
                     (5)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64. 
               
               
                  
                     (6)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (7)
                  
                  
                        ΕΕ L 326 της 24.11.1990, σ. 56.
                  
               
               
                  
                     (8)
                  
                        ΕΕ L 22 της 26.1.2005, σ. 1.
                  
               
                  
                     (9)
                  
                        ΕΕ L 47 της 18.2.2004, σ. 1